《题千里掀篷图效常建体》
明代·高柄

日没川路阔，松阴澄晚流。掀篷卧天色，超忽江潭秋。

渚月镜中净，孤辉漾轻舟。心将空际云，身与波上鸥。

了视无外物，旷然神远游。予亦沧浪情，从君问方洲。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。